Avertismente de la BNR: Riscuri privind cursul euro-leu și politica fiscală
Conducerea BNR arată că noile evaluări reconfirmă perspectiva scăderii inflației în primele trei luni ale acestui an, dar mai puțin decât era evidențiat în prognoza pe termen mediu din noiembrie 2024, care indica și o creștere temporară a acesteia în trimestrul II 2025, urmată de o scădere graduală, până la 3,5% în decembrie 2025 și la 3,3% în septembrie 2026 – finele orizontului prognozei. Noile evaluări BNR indică creșteri trimestriale moderate ale economiei în trimestrele IV 2024 și I 2025, relativ similare previziunilor anterioare. Membrii Consiliului BNR spun că riscurile la adresa comportamentului cursului de schimb al leului rămân ridicate, evocând deficitele gemene mari și incertitudinile asociate procesului de consolidare fiscală, inclusiv în contextul situației politice interne, conform News.ro.